จับตา JAS-JASIF งบฯ Q2 พุ่งแรง!
จับตา JAS-JASIF งบฯ Q2 พุ่งแรง! หลังประมาณกำไรมีลุ้นขยับขึ้นต่อเนื่อง 
27 ก.ค. 2558

แหล่งข่าวรายหนึ่งเปิดเผยกับข่าวหุ้นออนไลน์ว่า คาดว่าในไตรมาส 2/58 นี้ กองทุนรวมโครงสร้างพื้นฐานบรอดแบนด์อินเทอร์เน็ต จัสมินหรือ JASIF จะสามารถทำกำไรได้เพิ่มขึ้นประมาณ 80% เมื่อเทียบกับไตรมาส 1/58
พร้อมทั้งคาดว่าในไตรมาส 2/58 บริษัทจัสมิน อินเตอร์เนชั่นแนล จำกัด (มหาชน) หรือ JAS จะสามารถทำกำไรได้เพิ่มขึ้นประมาณ 15% เมื่อเทียบกับช่วงเดียวกันของปีก่อน โดยผลกำไรที่ปรับตัวเพิ่มขึ้น คาดว่ามาจากการที่บริษัทมีฐานลูกค้าบรอดแบนด์ที่เพิ่มขึ้น 1 ประมาณล้านราย ส่งผลให้ไตรมาส 2/58 บริษัทมีฐานลูกค้ารวมประมาณ 1.8 ล้านราย จากเป้าหมาย 2 ล้านรายในปีนี้ และคาดว่าจะมีลูกค้าเกินเป้าหมายที่วางไว้แน่นอน
“ตอนนี้ธุรกิจบรอดแบนด์ก็มีฐานลูกค้าราว 1.8 ล้านรายแล้ว ก็คาดว่าทั้งปีลูกค้าเกินเป้า 2 ล้านรายแน่นอน” แหล่งข่าวกล่าว
ทั้งนี้ JASIF เป็นหนึ่งในสองกองทุนรวมโครงสร้างพื้นฐานที่ใหญ่ที่สุดในประเทศไทย โดยกองทุนถูกจัดตั้งขึ้นในเดือน ก.พ.15 ซึ่งระดมทุน 5.5 หมื่นลบ. เพื่อลงทุนในเส้นใยแก้วนำแสงของบริษัท ทริปเปิลที บรอดแบนด์ จำกัด (มหาชน) (TTTBB) จำนวน 980,000 คอร์กิโลเมตร JASIF จัดหาผลประโยชน์ในทรัพย์สินโดยให้ TTTBB เช่าเส้นใยแก้วนำแสงตามสัญญาเช่าเป็นระยะเวลา 11 ปี โดยจำนวน 800,000 คอร์กิโลเมตร ถูกส่งมอบ ณ ในวันเริ่มต้นสัญญา และอีก 180,000 คอร์กิโลเมตร จะทยอยส่งมอบภายใน 2 ปี
บล.ธนชาต ประมาณการกำไรของ JASIF ไว้ที่ 4 พันลบ. ในปี 2558 และจะเติบโตต่อที่ 26% และ 10% ในปี 2559 และ 2560